
Προσωπικότητες, Κυρίες και κύριοι
Όταν πριν από λίγους μήνες ζητήσαμε από τον κύριο Χατζημαρκάκη να μας τιμήσει με την παρουσία του στη Θεσσαλονίκη, η κατάσταση της Ελλάδας ήταν ήδη πάρα πολύ δύσκολη, σήμερα όμως βρισκόμαστε εδώ κάτω από δυσκολότερες συνθήκες και επί πλέον και πινελιές που κάνουν το τοπίο να δείχνει έντονα δραματικό και την συνάντηση μας εδώ ακόμα πιο ενδιαφέρουσα.
Η δική μου παρέμβαση δεν μπορεί φυσικά να έχει την ευρύτητα που χαρακτηρίζει ένα τόσο σημαντικό θέμα, όμως είναι πιστεύω σημαντική, διότι εν μέσω της παρούσας δίνης και της αποκάλυψης της γύμνιας μας, η απλοϊκή έστω επανάληψη των επισημάνσεων που αντιλαμβανόμαστε στο Σύνδεσμο Εξαγωγέων, μπορεί να λειτουργήσει και ως συναγερμός αφύπνισης.

 «Το χθες και το σήμερα της Ελλάδας στην Ευρωζώνη»
Τα τελευταία 10 χρόνια κυρίες και κύριοι, είναι αλήθεια ότι η Ελλάδα εμφάνισε σημαντικούς ρυθμούς ανάπτυξης, πολύ υψηλότερους από της Ευρωζώνης, με αποτέλεσμα, ο μακροπρόθεσμος στόχος της πραγματικής σύγκλισης με την Ευρωζώνη, με βάση το κατά κεφαλήν εισόδημα (σε μονάδες ισοδύναμης αγοραστικής δύναμης) μέσα σε 10 χρόνια να «ανέβει» κατά περίπου 15 ποσοστιαίες μονάδες (συγκεκριμένα από 71,6% το 1999 σε 86,1% το 2009). Η Ελλάδα επέδειξε μεν  ρυθμούς αύξησης της παραγωγικότητας, ωστόσο η αύξηση των μισθών ήταν πολύ ισχυρότερη, με αποτέλεσμα την αύξηση του μοναδιαίου κόστους παραγωγής και την μείωση της ανταγωνιστικότητας των ελληνικών προϊόντων και της οικονομίας μας εν γένει. 

Σήμερα, η ελληνική οικονομία βρίσκεται σε πολύ δεινή θέση, με ιδιαίτερα υψηλό έλλειμμα τρεχουσών συναλλαγών και δημόσιο χρέος. Συγκεκριμένα, η ελληνική οικονομία έχει σήμερα ένα από τα υψηλότερα ποσοστά δημοσίου χρέους προς ΑΕΠ στην Ευρωπαϊκή Ένωση και τον ΟΟΣΑ, το οποίο ανήλθε για το 2009 σε 113,44%, ενώ αντίστοιχα το έλλειμμα τρεχουσών συναλλαγών υπολογίζεται σε 12,7%. Κατά συνέπεια, η χώρα μας υφίσταται διαδοχικές υποβαθμίσεις της πιστοληπτικής της ικανότητας και τη συναφή αύξηση των επιτοκίων δανεισμού, πέρα από τις δυνατότητές της, έτσι όπως έχουν υπαγορευθεί από κερδοσκοπικές διαθέσεις ή και ευρύτερες σκοπιμότητες που σχετίζονται σε τελική ανάλυση με τη συναλλαγματική σταθερότητα του ευρώ και την σταδιακή αποδυνάμωση της Ευρωζώνης. 

Για όσους από εμάς με ναρκισσισμό ομφαλοσκοπούμε την κατάσταση μας και αρνούμαστε να παραδεχτούμε ότι συμμετέχουμε στο εκτός των συνόρων μας οικονομικό σύστημα, έχω να σας διαβάσω κεντρικό δημοσίευμα μεγάλης Ιαπωνικής εφημερίδας, αμέσως μετά τις συναντήσεις του Πρωθυπουργού μας με την κυρία Μέρκελ και τον κύριο Σαρκοζί τον Μάρτιο. «Ο δείκτης στο Τόκυο ανέβηκε στοιχειωδώς την Τετάρτη, με τους επενδυτές να νοιώθουν ανακούφιση από την σαφή ανακοίνωση ότι προετοιμάζεται πακέτο στήριξης για την υπερ-χρεωμένη Ελλάδα, κάτι που επίσης βοήθησε να ανέβουν και άλλες Αμερικάνικες και Ευρωπαϊκές μετοχές…»
Η κρίση της ελληνικής οικονομίας σήμερα ουσιαστικά απεικονίζει τα χρόνια, διαρθρωτικά προβλήματα ενός ανορθολογικού, αντιπαραγωγικού, υπερκαταναλωτικού μοντέλου «ανάπτυξης», που στηρίχθηκε κυρίως στην παραοικονομία και στο φθηνό χρήμα της Ευρωζώνης. Η φράση «δανείζομαι για να καταναλώνω» είναι εμποτισμένη στην κουλτούρα του νέο-Έλληνα, που σε συνδυασμό με την αδιαφάνεια, τη διαφθορά και την κατασπατάληση του δημόσιου χρήματος έχουν οδηγήσει σήμερα την ελληνική οικονομία στο τέλμα των δίδυμων ελλειμμάτων, υποβαθμίζοντας περαιτέρω την εικόνα της διεθνούς αναξιοπιστίας της χώρας μας. 
Παρόλα αυτά οι κίνδυνοι είναι εμφανείς, γιατί ήδη η Πορτογαλία έρχεται δεύτερη μετά την Ελλάδα, και ακολουθούν η Ισπανία και η Ιρλανδία. Διεθνείς οικονομικοί αναλυτές που στέκονται στο πλευρό της Ελλάδας, υποστηρίζουν ότι είναι αδύνατο η χώρα μας να εκτροχιάσει την ανάκαμψη της Ευρωζώνης και αυτό για 3 λόγους: 
1. Αν και οι περιφερειακές, γειτονικές οικονομίες της Ελλάδας αντιμετωπίζουν παρόμοια προβλήματα, καμιά δεν τα έχει προς το παρόν σε αυτό το βαθμό (και άρα δεν υπάρχει προς το παρόν κίνδυνος φαινομένου τύπου «ντόμινο»), 
2. Με εξαίρεση την Ελλάδα και την Ιρλανδία, που αποσπούν μόλις το 4,5% του ΑΕΠ της Ευρωζώνης, καμιά άλλη χώρα της ΟΝΕ δεν εφαρμόζει περιοριστική δημοσιονομική πολιτική. Άλλα κράτη εφαρμόζουν ουδέτερη ή επεκτατική, 
3. Η κρίση στην Ελλάδα επίσπευσε την βαθμιαία πτώση του ευρώ από τις υψηλές μονάδες που κατέκτησε το δεύτερο μισό του 2009. Από αυτό επωφελούνται σημαντικά οι εξαγωγές των μελών της ΟΝΕ στις τρίτες χώρες, καθώς το νόμισμά τους καθίσταται πιο ανταγωνιστικό. Η Γερμανία είναι σίγουρα μια από αυτές τις χώρες.
Ο ρόλος των εξαγωγών

Επιχειρώντας μια απεικόνιση της πορείας των εξαγωγών αγαθών και υπηρεσιών, των 11 μεγαλύτερων οικονομιών στην Ευρωζώνη από το 1998-2008, θα παρατηρήσουμε ότι δημιουργούνται δύο μεγάλες ομάδες. Η Γερμανία, Αυστρία, Φιλανδία, Ιρλανδία και Ολλανδία ανήκουν στο πρώτο, καταγράφοντας μια υψηλότερη του μέσου όρου δεκαετίας απόδοση. Η Ιταλία, Ελλάδα και Γαλλία σημείωσαν την χειρότερη, πολύ κάτω από το μέσο όρο επίδοση. 

Διεθνείς οργανισμοί αποδίδουν την εκρηκτική αύξηση του ελλείμματος τρεχουσών συναλλαγών της Ελλάδας στο διογκούμενο εμπορικό έλλειμμα, που για το 2008 υπολογίστηκε σε 17%. Στις αρχές της οικονομικής κρίσης, πολλοί βιάστηκαν να πουν πως οι επιπτώσεις για την Ελλάδα θα είναι μικρές, γιατί η Ελλάδα είναι μια κλειστή οικονομία, και όχι ιδιαίτερα ευάλωτη στις διεθνείς διακυμάνσεις και σε τοξικά προϊόντα. Ωστόσο, το πρόβλημα είναι αλλού. Η ελληνική οικονομία είναι εσωστρεφής. Το ποσοστό των εξαγωγών αγαθών στο ΑΕΠ είναι για το 2009 μόλις 6,1% έναντι 30-70% σε άλλες ανοιχτές οικονομίες της ΕΕ. Η καθαρή συνεισφορά του εξωτερικού τομέα στην πραγματική αύξηση του ΑΕΠ κατά τη δεκαετία 1999-08 ανέρχεται σε μόλις 4,5%.  
Στον αντίποδα, Όταν σε μια οικονομία το μερίδιο των εισαγωγών στο ΑΕΠ αυξάνεται με δραματικούς ρυθμούς (από 24% το 1997 σε 28% το 2008), αποτελεί ένδειξη ότι η οικονομία έχει πρόβλημα προσαρμογής στο διεθνή ανταγωνισμό. Ακόμα, όταν ο ρυθμός αύξησης των εξαγωγών είναι μικρότερος από τον αντίστοιχο του ΑΕΠ, αυτό μοιραία μας οδηγεί στη μείωσή της συνεισφοράς του στο ΑΕΠ καθώς και στη μείωση των μεριδίων μας στις παγκόσμιες αγορές, καθώς δεν δείχνουμε πως έχουμε τις δυνατότητες να ανταποκριθούμε στην παγκόσμια ζήτηση. 
Η Ελλάδα και το ευρώ
Η συμμετοχή της Ελλάδας στην Ευρωζώνη ήταν αρχικά ευεργετική. Δεν ήταν όμως αρκετή για να προστατεύσει την ελληνική οικονομία από τη μεγάλη διεύρυνση των επιτοκιακών περιθωρίων δανεισμού (spreads) δημοσίου και των τραπεζών. Αυτό συνέβη διότι, η διεθνής κρίση συνέβαλλε στην εστίαση των διεθνών αγορών χρήματος και κεφαλαίου στις διεθνείς στρεβλώσεις της ελληνικής οικονομίας (ισοζύγιο τρεχουσών συναλλαγών και γενικής κυβέρνησης) και αντίστοιχα στο υψηλό εξωτερικό και δημόσιο χρέος. 
Ωστόσο, η σημερινή κατάσταση της Ελλάδας δεν ήταν νομοτελειακά προδιαγεγραμμένη από τότε που υιοθέτησε το ευρώ, λόγω εισόδου στην ΟΝΕ με ένα πολύ ισχυρό νόμισμα και σημαντικής υπερτίμησης του δικού της. Με τους σωστούς χειρισμούς, δηλαδή με συμβατούς με τις επιταγές της ΟΝΕ χειρισμούς, θα μπορούσε όχι μόνο να έχει αποφευχθεί η σημερινή κατάσταση, αλλά και να βρισκόμασταν σε πολύ υψηλότερη ζώνη ανάπτυξης. 
Σχέδιο εθνικής διάσωσης και αναπτυξιακής προοπτικής

Αυτό που ουσιαστικά μας ζητείται σήμερα είναι να «τετραγωνίσουμε τον κύκλο»., επισπεύδοντας τη δημοσιονομική εξυγίανση, επιδιώκοντας ταυτόχρονα σταθεροποίηση και ανάπτυξη, σε συνθήκες δημοσιονομικής κατάρρευσης. 
Οι άμεσες ανάγκες της ελληνικής οικονομίας ωστόσο είναι δύο: 1. Να αποφύγει την χρεοκοπία, 2. Η ανάπτυξη. Η απαρέγκλιτη εφαρμογή του ΠΣΑ αποτελεί όχι απλώς μονόδρομο, αλλά εθνική επιταγή και είναι απαραίτητη για να αποφύγουμε την πτώχευση.

Χωρίς ωστόσο αναπτυξιακή δυναμική, χωρίς νέους πόρους, δεν είναι δυνατή η διαχείριση του χρέους, πόσο μάλλον η αντιμετώπιση της ύφεσης, η οικονομική και κοινωνική ανάκαμψη. Χρειαζόμαστε άμεσες τομές και ενισχύσεις σε κρίσιμους τομείς της οικονομίας μας. Η ελληνική οικονομία μας έχει ανεκμετάλλευτες αναπτυξιακές ευκαιρίες, που μπορούν να προκύψουν από τη θεραπεία του χρόνια παθογενούς δημόσιου τομέα, από την ενίσχυση της ανταγωνιστικότητας και της επιχειρηματικότητας, που με τη σειρά τους θα δώσουν ώθηση στο ζητούμενο για εμάς στον ΣΕΒΕ, στην εξωστρέφεια.
Σε ένα παγκόσμιο περιβάλλον όπου η παγκόσμια ζήτηση βαθμιαία αυξάνεται, η ευκαιρία είναι μπροστά μας και βρίσκεται στην ενίσχυση των εξαγωγών μας. Διεθνείς αναλυτές εκτιμούν ότι το πρόβλημα της Ελλάδας στο τρέχον έλλειμμα τρεχουσών συναλλαγών οφείλεται στην μέχρι σήμερα επίδοση του εμπορικού της ισοζυγίου. 
Ας χτυπήσουμε λοιπόν το πρόβλημα στη ρίζα του. Τα ελληνικά προϊόντα για να μπορούν να βγουν δυναμικά στις διεθνείς αγορές πρέπει πρώτα να είναι εσωτερικά ανταγωνιστικά. Θα πρέπει να γίνει στροφή της παραγωγής σε κλάδους της ελληνικής οικονομίας με ανταγωνιστικά πλεονεκτήματα. Για παράδειγμα, ο σημαντικός για την ελληνική οικονομία και για την κοινωνική συνοχή της χώρας μας, αγροτικός τομέας και η εφαρμογή πρακτικών αύξησης της προστιθέμενης αξίας του πρωτογενούς προϊόντος, θα μπορούσε να αναδειχθεί σε πολλές περιφέρειες -λόγω ευνοϊκών κλιμάτων και εδαφολογικών συνθηκών -, καθώς και η ανταγωνιστική και πολλά υποσχόμενη πράσινη ανάπτυξη, με την αξιοποίηση του άφθονου ήλιου και ανέμων που χαρακτηρίζουν το κλίμα της Ελλάδας. 
Σε δεύτερο επίπεδο, ωστόσο εξίσου σημαντικό, βρίσκεται η στήριξη της εξωστρέφειας από τις κατάλληλες βάσεις, της Πολιτείας και τους αρμόδιους επιχειρηματικούς φορείς. Θέλουμε να βοηθήσουμε τις ελληνικές επιχειρήσεις να εξάγουν στοχευμένα, μέσω αναπτυξιακής στρατηγικής της επιχείρησης τους και όχι «κατά λάθος», ή «περιστασιακά». Θέλουμε να δώσουμε στους Έλληνες επιχειρηματίες τη στήριξη που χρειάζονται για να βγουν ανταγωνιστικά στις διεθνείς αγορές και που τελικά οι περισσότερες ξένες οικονομίες εφαρμόζουν και κερδίζουν βαθμούς και θέσεις στην ανταγωνιστικότητα. 

Σε αυτό το πλαίσιο, ο ΣΕΒΕ, έχει καταθέσει στην Κυβέρνηση πρόταση δημιουργίας ενός Συστήματος Στήριξης Εθνικής Εξωστρέφειας, το οποίο εκτιμούμε πως θα συνεισφέρει σημαντικά στους παρακάτω τομείς:
· Αποκρυστάλλωση ενός συγκεκριμένου οράματος για την εθνική εξωστρέφεια της χώρας, χάραξη μίας δυναμικής Εθνικής Στρατηγικής Εξαγωγών, καθορισμό προτεραιοτήτων για τις εθνικές πολιτικές και δράσεις ενίσχυσης της εξωστρέφειας και σχεδιασμό ενός ενιαίου πλαισίου στήριξης των εξαγωγικών επιχειρήσεων.

· Αναδιάρθρωση του εθνικού συστήματος ενίσχυσης και στήριξης της εξωστρέφειας και των ελληνικών εξαγωγών, με βελτίωση των μηχανισμών συντονισμού, παρακολούθησης και εποπτείας των Φορέων εξωστρέφειας.

· Εξοικονόμηση κόστους μέσω της αποφυγής επικαλύψεων μεταξύ των δράσεων, της καλύτερης αξιοποίησης των πόρων και της βελτίωσης της αποτελεσματικότητας και αποδοτικότητας των ενεργειών ενίσχυσης της εξωστρέφειας.

Κλείνοντας τέλος με το πιο επίκαιρο σήμερα θέμα που μας απασχολεί όλους, θα ήθελα να εκφράσω την βασική θέση του ΣΕΒΕ σε ότι αφορά την ένταξη της ελληνικής οικονομίας στο μηχανισμό διάσωσης Ευρωζώνης και Διεθνούς Νομισματικού Ταμείου. 

Η ένταξη της χώρα μας στο μηχανισμό στήριξης σήμερα, όπως και πριν από χρόνια στην Ευρωζώνη από μόνη της δε σημαίνει τίποτα και ούτε υπάρχει κάποιος αυτοματισμός που θα κατευθύνει θετικά ή αρνητικά την ελληνική οικονομία. Δεν είναι μόνο ο Δημόσιος Τομέας που θα πρέπει να κάνει αληθινές αλλαγές, μεταρρυθμίσεις, αλλά αντίστοιχες προσαρμογές πρέπει να κάνει και ο Ιδιωτικός Τομέας και ο κάθε πολίτης. Είναι για εμάς η τελευταία μας ευκαιρία για διόρθωση, αναγκαστική έστω, είναι μια νέα εποχή, μια πραγματικότητα που παρά το ότι έρχεται ως κίνδυνος, θα πρέπει να αντιμετωπιστεί ως ευκαιρία και αφετηρία για ανάπτυξη.
Σας ευχαριστώ για την προσοχή σας.

